Resolució 497/2020, de 17 de setembre
Administración: Ajuntament de Sant Jaume dels Domenys
Contractes d'assegurances de l'Ajuntament.
Plantejada la sol·licitud en aquests termes de demanar el compliment d'obligacions de publicitat activa, l'Ajuntament no està obligat per l'LTAIPBG a contestar a la persona reclamant; si escau, a posar la informació indicada al seu web, cosa que la persona reclamant no indica si ha fet o no.
En qualsevol cas, encara que incompleixi aquestes o altres obligacions de publicitat activa, aquest no és un motiu per reclamar davant la GAIP, ja que aquesta via de Reclamació només pot tenir per objecte el dret d'accés a la informació pública (articles 39 i 42 LTAIPBG) i s'han d'inadmetre les reclamacions que no tinguin aquest objecte (article 33.2 RGAIP)
Número d'expedient de la Reclamació: 476/2020
La sol·licitud de la què deriva aquesta Reclamació demana literalment el "compliment de la Llei de transparència, concretament l'article 8, paràgraf 1, en els punts a i d i en el f (especialment contractes d'assegurances del Consistori)".
En cap moment demana que es faciliti a la persona reclamant la informació indicada.
Per tant, la sol·licitud presentada a l'Ajuntament per la persona reclamant el 26 de juliol de 2017 no demana accés a la informació pública, sinó el compliment municipal d'unes determinades obligacions de publicitat activa, que és una cosa diferent.
Les obligacions de publicitat activa o de transparència són definides pel títol II de l'LTAIPBG i consisteixen a fixar legalment un llistat de matèries la informació sobre les quals s'ha de fer pública al web de transparència de l'Administració afectada, per tal que qualsevol persona la pugui consultar sense tenir que demanar-la.
La persona reclamant demana el compliment, per part de l'Ajuntament de Sant Jaume dels Domenys, de les obligacions definides per tres apartats l'article 8.1 LTAIPBG, precepte que forma part del títol II LTAIPBG, especialment les relatives a contractes d'assegurances; per tant és evident que té per objecte demanar el compliment d'obligacions de publicitat activa.
A diferència de la transparència o publicitat activa, el dret d'accés a la informació pública (regulat al títol III LTAIPBG) és un dret subjectiu en base al qual qualsevol persona es pot adreçar a una Administració pública i demanar-li qualsevol de les informacions que té en el seu poder, i l'Administració està obligada a proporcionar-li-la, llevat que concorrin límits legals que puguin justificar-ne la denegació (articles 18.1 i 20.1 LTAIPBG).
La persona reclamant no adjunta a la seva Reclamació cap sol·licitud d'informació pública, perquè no demana que se li faciliti cap informació, sinó que l'Ajuntament compleixi les obligacions legals establertes per l'article 8 LTAIPBG, que no són les de proporcionar informació a ningú en particular, sinó únicament de facilitar-la a tothom a través del seu web.
Plantejada la sol·licitud en aquests termes de demanar el compliment d'obligacions de publicitat activa, l'Ajuntament no està obligat per l'LTAIPBG a contestar a la persona reclamant; si escau, està obligat a posar la informació indicada al seu web, cosa que la persona reclamant no indica si ha fet o no.
En qualsevol cas, encara que incompleixi aquestes o altres obligacions de publicitat activa, aquest no és un motiu per reclamar davant la GAIP, ja que aquesta via de Reclamació només pot tenir per objecte el dret d'accés a la informació pública (articles 39 i 42 LTAIPBG) i s'han d'inadmetre les reclamacions que no tinguin aquest objecte (article 33.2 RGAIP).
En atenció a les anteriors consideracions, és procedent inadmetre aquesta Reclamació perquè no té per objecte el dret d'accés a la informació pública.
Sobre la base dels antecedents i fonaments jurídics exposats, el Ple de la GAIP, en la sessió de 17 de setembre de 2020, resol per unanimitat inadmetre la Reclamació 476/2020 perquè no té per objecte el dret d'accés a la informació pública i disposar la publicació d'aquesta resolució al web de la GAIP.